দিনকয়েক আগেই ঘটে গিয়েছে ভৈরবের দুর্ঘটনা। তারপরও চোখ খুলছে না কারও। জেলার বেশ কিছু ফেরিঘাটে অনিয়ম অব্যাহত। ক্ষমতার বাইরে গিয়ে নৌকা বোঝাই করে যাত্রী তোলা চলছেই। সঙ্গে যথেচ্ছভাবে তোলা হচ্ছে ভারী ভারী মোটরবাইক, সাইকেল, এমনকি খড়বোঝাই করা ভ্যান। ভৈরব নদীর ওপর হরিরামপুর ঘাটের চিত্রটা অনেকটাই একইরকম। রানিতলা থানার অন্তর্গত সরলপুর গ্রাম পঞ্চায়েতের হরিরামপুর ঘাটে সারাদিনে কয়েক হাজার মানুষ পারাপার করেন। একদিকে হরিরামপুর, অন্যদিকে গোপীনাথপুর— এই দুই জায়গার মধ্যে যোগাযোগের একমাত্র মাধ্যম এই হরিরামপুর ফেরিঘাট। তাই আকারে ছোট হলেও হরিরামপুর ফেরিঘাটের স্থানিক গুরুত্ব অপরিসীম। প্রায় ২৪ ঘণ্টাই এই ফেরিঘাট দিয়ে পারাপার চলে। সীমান্তবর্তী এলাকা যেমন লোচনপুর, দাঁড়াকাটি, শেখপাড়া এলাকার মানুষ লালবাগ যেতে সাধারণত হরিরামপুর ঘাট দিয়েই যাতায়াত করেন। তা না হলে সীমান্ত এলাকার মানুষকে চুনাখালি ঘুরে দ্বিগুণ রাস্তা পেরিয়ে লালবাগে যেতে হয়। এতে সময় এবং অর্থ দুই-ই বেশি খরচ হয়।